b'\n_START_ARTICLE_\nBagn Bygdesamling\n_START_PARAGRAPH_\nBagn Bygdesamling er et friluftsmuseum i grenda D\xc3\xb8lven 4 km s\xc3\xb8r for Bagn i S\xc3\xb8r-Aurdal kommune, i Oppland fylke. Museet er en del av Valdresmusea. Museet ligger ovenfor Europavei 16 ved elva Begna, nedenfor g\xc3\xa5rdstunet p\xc3\xa5 Islandsmoen og ovenfor gamle D\xc3\xb8lven skule, Valdresvegen 3250. Det opprinnelige g\xc3\xa5rdsmuseet fra 1920 ble skjenket bygda i 1939 av\xc2\xa0grunnleggeren Olaus Islandsmoen. Siden er bygdesamlingen blitt utvidet betydelig. Museet best\xc3\xa5r idag av 17 bygninger, inkludert et administrasjonsbygg, permanente utstillinger, foto, privatarkiv og 1500 katalogiserte gjenstander._NEWLINE_P\xc3\xa5 museet er det en utstilling om komponisten Sigurd Islandsmoen (1881 \xe2\x80\x93 1964) og en utstilling om forfatteren Mikkjel F\xc3\xb8nhus (1894 \xe2\x80\x93 1973)._NEWLINE_Forfatteren F\xc3\xb8nhus bodde hele livet litt lengre ut i dalen, ved Lundby hvor han ble f\xc3\xb8dt. Kun under to korte opphold bodde han i Oslo, f\xc3\xb8rst som student og senere som journalist i Norske Intelligenz-Seddeler. Sv\xc3\xa6rt mange av hans b\xc3\xb8ker om villmarken sentrerer rundt steder i lokalomr\xc3\xa5det._NEWLINE_Komponisten Sigurd Islandsmoen virket det meste av sitt liv som organist i Moss kirke. Hans kanskje mest kjente verk er melodien til \xc2\xabDet lysnet i skogen\xc2\xbb med tekst av J\xc3\xb8rgen Moe. Ellers inkluderer hans produksjon d\xc3\xb8dsmessen \xc2\xabRequiem\xc2\xbb (1935\xe2\x80\x9336). Dette verket forsvant fra Nasjonalbiblioteket, men det viste seg at en microfilm fra krigen hadde overlevd i museets hvelv._NEWLINE_Museets permanente utstillinger viser gjenstander fra g\xc3\xa5rdsdrift i eldre tid, bl.a. tekstiler og bekledning, m\xc3\xb8bler og husger\xc3\xa5d, h\xc3\xa5ndverk, jakt og fiske, musikk og skole. En egen utstilling er viet krigshandlingene i Bagn 1940. P\xc3\xa5 s\xc3\xb8rsiden av Islandselva er det en natursti p\xc3\xa5 550 meter, med skogen som tema. _NEWLINE_Alle utstilte gjenstander er originaler og har blitt samlet inn fra g\xc3\xa5rder og steder i n\xc3\xa6romr\xc3\xa5det._NEWLINE_Museet har i tillegg permanente utstillinger p\xc3\xa5 Bagnsbergatn. Bagnsbergatn er et fredet krigsminne fra kampen om Bagnsbergatn g\xc3\xa5rd, hvor tyske styrker under den andre verdenskrig pr\xc3\xb8vde \xc3\xa5 omg\xc3\xa5 norske stillinger. Tyske styrker gikk opp lia ytterst i Bagnsgryta, gikk \xc3\xb8stsiden oppover mot Breidablikk og dreide mot Bergatn. P\xc3\xa5 morgenen kom de ned i de bakre linjene til de norske styrkene og st\xc3\xb8tte sammen med dem i Gr\xc3\xa5beinh\xc3\xb8let. Senere blir kompaniet etterlatt av de tyske styrkene som r\xc3\xb8mmer dalen.'